Polisie maak deurbraak ná twee skole brandBrandskade by Leriane Secondary School. Foto: Verskaf Die Limpopo-polisie het Sondag gesê hy het ŉ reusedeurbraak gemaak nadat twee skole en ŉ polisievoertuig vroeër vandeesweek tydens gewelddadige betogings in die Zaaiplaas-omgewing naby Groblersdal aan die brand gesteek is. Lt.kol. Moatshe Ngoepe, provinsiale polisiewoordvoerder, het gesê lt.genl. Nneke Ledwaba, die provinsiale polisiekommissaris, het ingegryp en Saterdag ŉ vergadering met rolspelers gehou in ŉ poging om ŉ einde aan die afgelope vyf dae lange betogings te bring. “Ná die kommissaris se besoek in die gebied en as deel van sy ingryping, is ŉ klopjag Saterdagaand in die gebied uitgevoer, waarby verskeie eenhede betrokke was,” het Ngoepe gesê. “Twee van die aanvoerders van die reeks betogings is tydens die polisie-optrede in hegtenis geneem. Die verdagtes is onderskeidelik 24 en 29 jaar oud en in die Keerom-nedersetting in hegtenis geneem.” Altesaam sewe mense is tot dusver in verband met die betogings in hegtenis geneem en meer inhegtenisnemings word verwag. Die sewe verdagtes moet Maandag in die Groblersdal-landdroshof verskyn op twee aanklagte van brandstigting, opsetlike saakbeskadiging en aanranding op ŉ polisiebeampte. Maroela Media het Saterdag berig die kantoorgebou van Leriane Secondary School in die Zaaiplaas-omgewing is Vrydag omstreeks 22:30 aan die brand gesteek. Die voorval volg nadat die kantoorgebou van Rehlahlilwe Primary School, ook in Zaaiplaas, Vrydag in die vroeë oggendure aan die brand gesteek is. ŉ Polisievangwa is ook tydens Vrydag se voorval aan die brand gesteek en vroeër vandeesweek is ŉ polisiekonstabel aangerand en beseer. Die Zaaiplaas-gemeenskap het Dinsdag begin betoog en onder meer die R579-pad met groot klippe versper.